फुकरे मतलब गुड फॉर ‍नथिंग किस्म के युवा। जेब से कड़के, किसी काम के नहीं, लेकिन ऊंचे सपने। हमेशा जुगाड़ में लगे रहते हैं कि किस तरह से सपने पूरे हो और बुरे काम करने में भी हिचकते नहीं हैं। ऐसे ही चार फुकरों की कहानी है नई फिल्म ‘फुकरे’ की, जिसके निर्माताओं में फरहान अख्तर का नाम भी है।

फरहान अख्तर को यार-दोस्तों के रिश्तों पर फिल्म बनाना बेहद पसंद है। उनके बैनर से ‘‍दिल चाहता है’ और ‘जिंदगी ना मिलेगी’ दोबारा’ जैसी बेहतरीन फिल्में निकली हैं। इन दिनों भी यार-दोस्तों की कहानियों पर बनी फिल्में सफलता हासिल कर रही हैं। चाहे वो देल्ही बैली हो, थ्री इडियट्स हो, काई पो चे हो या रॉक ऑन हो।

शॉर्टकट का रास्ता लुभावना जरूर लगता है क्योंकि कम समय और मेहनत में मंजिल करीब दिखाई देती है, लेकिन अक्सर इस राह पर चलने वाले लोग मुसीबतों में घिर जाते हैं। यही कहानी है ‘फुकरे’ की।

सरकारी स्कूल में पढ़ने वाले दो छात्र हनी (पुलकित सम्राट) और चूचा (वरुण शर्मा) ऊंचे कॉलेज में जाने के सपने देखते हैं ताकि लड़कियों को पटा सकें। एक ही क्लास पास करने में कई साल लगाने वाले इन छात्रों को पता है कि वे इतने नंबर नहीं ला पाएंगे कि वे उन्हें मनपसंद कॉलेज में एडमिशन मिल सके।

इन दोनों को एक अजीबो-गरीब वरदान प्राप्त है। चूचा रात में सपना देखता है और सुबह हनी को बताता है। हनी सपने का विश्लेषण कर ये पता कर लेता है कि आज लॉटरी में कौन सा नंबर खुलेगा और हमेशा उसका विश्लेषण सही बैठता है।

कॉलेज जाने की जुगाड़ में उन्हें एक ऐसे शख्स पंडित जी का पता चलता है जो पेपर लीक करता है। उसे देने के लिए दोनों के पास पैसे नहीं है। उनकी मुलाकात एक और स्टुडेंट लाली (मनजोत सिंह) से होती है जिसे भी कॉलेज में एडमिशन लेना है। एक और शख्स जफर (अली फजल) इनसे आ जुड़ता है जिसे अपने पिता का इलाज कराने के लिए पैसों की जरूरत है।

सभी मिलकर एक लेडी गैंगस्टर भोली पंजाबन (रिचा चड्ढा) से पैसे उधार लेते हैं ताकि लॉटरी के जरिये पैसा कमाया जा सके। सपना गलत साबित होता है और ये सब फंस जाते हैं। भोली पंजाबन से बचने की कोशिश करते हैं तो पुलिस पीछे पड़ जाती है। कैसे ये सब इससे छुटकारा पाते हैं, ये फिल्म में कॉमेडी के तड़के साथ दिखाया गया है।

फुकरे की कहानी थोड़ी अविश्वसनीय है। साथ ही कुछ सवाल भी दिमाग में उठते हैं? जब चूचा का सपना और हनी का विश्लेषण हमेशा सटीक बैठता है तो लॉटरी के पैसों के जरिये आसानी से जिंदगी बिताई जा सकती है। कॉलेज में एडमिशन लेने के बजाय कॉलेज ही बनाया जा सकता है। यानी जिन पैसों के पीछे वे पूरी फिल्म में भागते रहते हैं, उसे कमाना तो उनके बाएं हाथ का खेल है।

हां, यदि इन बातों पर ज्यादा गौर नहीं किया जाए तो फिल्म का आनंद उठाया जा सकता है क्योंकि स्क्रीनप्ले अच्छा लिखा गया है और पूरी फिल्म में मनोरंजन के डोज लगातार मिलते रहते हैं।

फिल्म के कुछ किरदार भी बेहद दिलचस्प हैं, खासतौर पर हनी, चूचा, भोली पंजाबन और पंडित जी का। रिचा चड्ढा ने भोली पंजाबन का किरदार इतनी खूबसूरती से निभाया है कि उनका कैरेक्टर फिल्म में जब आता है तो फिल्म का ग्राफ ऊपर हो जाता है। उनके रोल को और बढ़ाया जा सकता था।

फिल्म में कुछ सीन अच्छे हैं, खासतौर पर लाली और भिखारी वाले सीन तथा भोली पंजाबन वाले सीन। लेकिन कुछ गैरजरूरी ट्रेक और कैरेक्टर्स भी हैं, जैसे हनी की लव स्टोरी वाला ट्रेक, जो केवल फिल्म की लंबाई को बढ़ाता है।

जहां तक क्लाइमेक्स का सवाल है तो वो उम्मीद से थोड़ा कम है। थोड़ा जल्दबाजी में निपटाया गया है। चूंकि ये कहानी स्ट्रीट स्मार्ट फुकरे लोगों की है, इसलिए संवादों में उसी तरह के शब्दों को शामिल किया है, जैसी वे भाषा बोलते हैं। यही हाल गानों का भी है।

निर्देशक के रूप में मृगदीप सिंह लाम्बा न केवल फिल्म के कलाकारों से अच्छा काम लिया है, बल्कि उन्होंने कहानी को पेश भी अच्छी तरह से किया है।
पुलकित सम्राट का अभिनय ठीक-ठाक है, लेकिन सलमान खान का उन पर कुछ ज्यादा ही असर है। मनजोत सिंह ने अपने किरदार को ठीक उसी तरह निभाया है, जैसा कि वे पिछली फिल्मों में निभाते आए हैं, फिर भी अच्छे लगते हैं। वरुण सिंह का काम अच्छा है और वे हंसाने में कामयाब रहे हैं। पंकज‍ त्रिपाठी ने पंडित जी के किरदार में शानदार अभिनय किया है।

फुकरे का मजा आप तभी ले सकते हैं जब उम्मीदों को कम करें और थोड़े चीप हो जाएं।

बैनर :
एक्सेल एंटरटेनमेंट

निर्माता :
फरहान अख्तर, रितेश सिधवानी

निर्देशक :
मृगदीप सिंह लाम्बा

संगीत :
राम सम्पत

कलाकार :
पुलकित सम्राट, मनजोत सिंह, अली फज़ल, ऋचा चड्डा, विशाखा सिंह, वरुण शर्मा, पंकज त्रिपाठी


सेंसर सर्टिफिकेट : यूए * 2 घंटे 17 मिनट 15 सेकंड